2021/0154 (NLE)

Javaslat

A TANÁCS VÉGREHAJTÁSI HATÁROZATA

Portugália helyreállítási és rezilienciaépítési terve értékelésének jóváhagyásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a Helyreállítási és Rezilienciaépítési Eszköz létrehozásáról szóló, 2021. február 12-i (EU) 2021/241 európai parlamenti és tanácsi rendeletre és különösen annak 20. cikkére,

tekintettel az Európai Bizottság javaslatára,

mivel:

(1)A Covid19-világjárvány rendkívül káros hatást gyakorolt Portugália gazdaságára. 2019-ben Portugália egy főre jutó bruttó hazai terméke (egy főre jutó GDP) az uniós átlag 67 %-át tette ki. A Bizottság 2021. tavaszi előrejelzése szerint Portugália reál-GDP-je 7,6 %-kal csökkent 2020-ban, 2020-ban és 2021-ben kumulatívan pedig várhatóan 3,9 %-kal esik vissza. A középtávú gazdasági teljesítményre régebb óta hatást gyakorló szempontok közé tartozik a külső, a magán- és az államadósság nagy állománya, valamint az alacsony termelékenységnövekedés; emellett a beruházások elmaradása megnehezíti a zöld és digitális átállás kínálta lehetőségekben való részvételt, és azok teljes körű kiaknázását.

(2)A Tanács 2019. július 9-én és 2020. július 20-án az európai szemeszter keretében ajánlásokat intézett Portugáliához. A Tanács különösen azt ajánlotta, hogy hozzanak meg minden szükséges intézkedést a világjárvány hatékony kezelése, az államháztartás minőségének a növekedést serkentő kiadások előnyben részesítése révén történő javítása, az egészségügyi rendszer rezilienciájának megerősítése, valamint a minőségi egészségügyi ellátáshoz és a tartós ápolás-gondozáshoz való egyenlő hozzáférés biztosítása érdekében. Javasolta továbbá a lakosság készségei általános szintjének javítását (a digitális készségekre összpontosítva, valamint a természettudományok, a technológia, a műszaki tudományok és a matematika területén végzettek számának növelését), továbbá a minőségi foglalkoztatás támogatását és a munkaerőpiac széttagoltságának csökkentését. Azt is ajánlotta Portugáliának, hogy javítsa a szociális védőhálók eredményességét és megfelelőségét, és biztosítson elegendő és hatékony szociális védelmet és jövedelemtámogatást. Azt ajánlotta, hogy a zöld és digitális átállásba történő beruházások középpontjába különösen az innovációt, a vasúti közlekedési és a kikötői infrastruktúrát, az alacsony szén-dioxid-kibocsátásra való átállást és az energetikai átmenetet, valamint az energiahálózatok összekapcsolásának bővítését állítsák, figyelembe véve a regionális különbségeket. A Tanács továbbá olyan intézkedések végrehajtását javasolta, amelyek a világjárvány körülményei között biztosítják a vállalkozások számára a szükséges likviditást, az időszak elejére ütemezik a közberuházási projekteket és előmozdítják a gazdasági fellendülést elősegítő magánberuházásokat. Végül a Tanács azt ajánlotta, hogy az ország hajtson végre reformokat az üzleti környezet javítása és különösen az engedélyezésből eredő szabályozási és adminisztratív akadályok, illetve a szabályozott szakmákra vonatkozó szabályozási korlátozások csökkentése, továbbá a közigazgatási és adóügyi bíróságok, valamint a fizetésképtelenségi és behajtási eljárások hatékonyságának növelése érdekében. Az ezen országspecifikus ajánlások végrehajtása terén elért eredményeknek a helyreállítási és rezilienciaépítési terv benyújtásakor történő értékelését követően a Bizottság megállapítja, hogy maradéktalanul végrehajtották azt az ajánlást, amely szerint az általános mentesítési rendelkezéssel összhangban meg kell hozni a világjárvány hatékony kezeléséhez, a gazdaság fenntartásához és az azt követő helyreállítás támogatásához szükséges valamennyi intézkedést. Jelentős előrelépés történt azon ajánlást illetően is, amely szerint a vállalkozások, különösen a kis- és középvállalkozások likviditáshoz való hozzáférésének biztosítását célzó ideiglenes intézkedéseket kell végrehajtani.

(3)A Bizottság 2021. június 2-án Portugáliára vonatkozóan közzétette az 1176/2011/EU európai parlamenti és tanácsi rendelet 5. cikke szerinti részletes felülvizsgálat eredményeit. A Bizottság az elemzése nyomán megállapította, hogy Portugáliában makrogazdasági egyensúlyhiány áll fenn, amely elsősorban a nettó külső kötelezettségek, a magán- és az államadósság, valamint a nemteljesítő hitelek továbbra is jelentős állományában nyilvánul meg, alacsony termelékenységnövekedéssel jellemzett körülmények között.

(4)[Az euróövezethez tartozó tagállamok gazdaságpolitikájára vonatkozó ajánlásában a Tanács egyebek mellett azt ajánlotta az euróövezeti tagállamoknak, hogy – többek között helyreállítási és rezilienciaépítési terveik révén – biztosítsanak a gazdaság helyreállítását támogató szakpolitikai irányvonalat, és javítsák tovább a konvergenciát, a rezilienciát, valamint a fenntartható és inkluzív növekedést. A Tanács ajánlotta továbbá a nemzeti intézményi keretek megerősítését, a makropénzügyi stabilitás biztosítását, valamint a gazdasági és monetáris unió kiteljesítését és az euró nemzetközi szerepének megerősítését.] [If the Council recommendation is not adopted by the time of the CID adoption, please remove the recital.]

(5)2021. április 22-én Portugália az (EU) 2021/241 rendelet 18. cikke (1) bekezdésének megfelelően benyújtotta a Bizottságnak nemzeti helyreállítási és rezilienciaépítési tervét. A terv benyújtását a helyi és regionális önkormányzatok, a szociális partnerek, a civil társadalmi szervezetek, az ifjúsági szervezetek és más érdekelt felek bevonásával a nemzeti jogi kerettel összhangban lefolytatott konzultációs folyamat előzte meg. A helyreállítási és rezilienciaépítési tervek iránti nemzeti felelősségvállalás alátámasztja azok sikeres végrehajtását, tartós nemzeti szintű hatását és európai szintű hitelességét. Az említett rendelet 19. cikkének megfelelően a Bizottság az említett rendelet V. mellékletében foglalt értékelési iránymutatásokkal összhangban értékelte a helyreállítási és rezilienciaépítési terv relevanciáját, eredményességét, hatékonyságát és következetességét.

(6)A helyreállítási és rezilienciaépítési terveknek az (EU) 2021/241 rendelettel létrehozott Helyreállítási és Rezilienciaépítési Eszköz és az (EU) 2020/2094 tanácsi rendelettel létrehozott uniós Helyreállítási Eszköz általános célkitűzéseit kell követniük a Covid19-válságot követő helyreállítás támogatása érdekében. Elő kell mozdítaniuk az Unió gazdasági, társadalmi és területi kohézióját azáltal, hogy hozzájárulnak az (EU) 2021/241 rendelet 3. cikkében említett hat pillérhez.

(7)A tagállamok helyreállítási és rezilienciaépítési terveinek végrehajtása a beruházásokra és reformokra irányuló, Unió-szerte összehangolt törekvést jelent majd. E reformok és beruházások összehangolt és egyidejű végrehajtása, valamint a határokon átnyúló projektek végrehajtása révén ezek a reformok és beruházások kölcsönösen erősítik egymást, és pozitív továbbgyűrűző hatásokat eredményeznek az egész Unióban. Ezért a Helyreállítási és Rezilienciaépítési Eszköz által a tagállamok növekedésére és munkahelyteremtésére gyakorolt hatás körülbelül egyharmada más tagállamokból eredő tovagyűrűző hatásokból fog származni.

A hat pillérhez hozzájáruló kiegyensúlyozott válasz